b'\n_START_ARTICLE_\nTeglfly\n_START_SECTION_\nUtseende\n_START_PARAGRAPH_\nMiddelsstore (vingespenn 28 \xe2\x80\x93 45 mm), kraftige nattfly, vanligvis gulbrune eller r\xc3\xb8dbrune p\xc3\xa5 farge. Forvingene har tydelig krum ytterkant. Nyre- og ringmerkene er vanligvis tydelige, omr\xc3\xa5det mellom dem som oftest m\xc3\xb8rkere enn resten av vingen. De fleste artene er ganske variable i fargen.\n_START_SECTION_\nLevevis\n_START_PARAGRAPH_\nLarvene lever p\xc3\xa5 l\xc3\xb8vtr\xc3\xa6r, busker og urter av mange arter. Disse artene finnes mest i skog og p\xc3\xa5 heier, gjerne der det er litt fuktig. De voksne sommerfuglene flyr om natten fra midtsommer til tidlig h\xc3\xb8st.\n_START_SECTION_\nUtbredelse\n_START_PARAGRAPH_\nSlekten er utbredt over det meste av den palearktiske \xc3\xb8kosonen, i Nord-Amerika og S\xc3\xb8r\xc3\xb8st-Asia. Det finnes ogs\xc3\xa5 noen f\xc3\xa5 arter i Ny-Guinea, Australia og New Zealand. Det st\xc3\xb8rste artsmangfoldet er i \xc3\x98st-Asia, der n\xc3\xa6r halvparten av artene h\xc3\xb8rer hjemme. I Europa forekommer seks arter, fem av dem ogs\xc3\xa5 i Norge.'